LESIN 14
Som Kingdom weh E Go Kontrol Ol Dis Grong
Yu no weiti bi daa Kingdom weh wi di tok-am so?— Yes, na God yi Kingdom. Na daa Kingdom go meik dis grong bi paradais. Yu go laik fo len oda ting dem abaut dis Kingdom?—
Eni kingdom get king. An na de king di kontrol pipul dem fo yi kontri. Yu no man weh na yi bi de King fo God yi Kingdom?— Na Jesus Christ. Ih di stei fo heven. Smol taim ih go kontrol ol pipul fo dis grong lek King! Yu tink sei wi go di glad taim weh na Jesus go di kontrol ol dis grong lek King?—
Weiti yu go laik fo du ou fo si-am fo paradais?
Wi go di glad plenti! Fo Paradais, pipul no go fait oda wan dem an kontri no go fait oda kontri agein. Ol pipul go laik oda wan dem. No man no go di sik ou di dai. Blain pipul go si, pipul weh dey no di hie go hie, pipul weh dey no fit waka go ron an dey go jom. Ol man go get plenti chop. An animol dem go di plei witi oda wan dem an wi go fit plei witi dem tuu. Pipul weh dey bi don dai go weikop fo dai. Plenti man an wuman dem weh wi don len abaut dem fo dis smol buk lek Rebekah, Rahab, David, an Elijah go weikop fo dai tuu! Yu go laik fo mitop dem taim weh dey weikop fo dai?—
Jehova laik yu an ih want sei meik yu bi hapi. If yu kontiniu fo di len abaut Jehova an di obei yi, yu go fit stei fo daa fain paradais fo taim wen ih no go finish! Na ting dat weh yu want-am?—
isl_Latn tpi_Latn tpi_Latn tpi_Latn bam_Latn tpi_Latn tpi_Latn